
(Quanto  doctrinarum,  atque  adeo  romani  huius 
cleri,  et  populi  incommodo  dicam  contigisse,  ut 
annis  liisce  postremis  non  pauci  desiderati  in  urbe 
sint  viri  clarissimi,  quorum  alii  quantumvis  se- 
nes bono  tamen  publico  visi  sunt  emori  non 
debuisse,  alii  vero  in  medio  vitae  spatio,  vel 
in  aditu  ipso,  ac  limine  honoris  acerbo  lunere 
corruerunt?  Ac  ne  persequar  singulos  perspectos 
vobis  Auditores,  ac  probe  cognitos  unum  hic  no- 
minabo poeticae  olim  artis  praeceptorem  inLyeeo 
nostro,  modestum  germanae  latinitatis  haeredem, 
ut  appellavit  ad  me  scribens  Eques  Angelus  Ma- 
ria Riccius,  exemplar  antiquae  virtutis,  et  sancti- 
moniae , Gabrielem  inquam  Laureanium  , cui 
laudationis  oflicium  triste  sane,  atque  acerbum, 
sed  tamen  justum,  ac  debitum  a me  est  hodierno 
die  persolvendum.  Quam  vellem,  ut  quemadmo- 

dum  ad  honestandam  Rapliaelis  Sanctii  memo- 
riam proposita  in  ejus  funere  est  depicta  ab 
ipso  tabula  longe  omnium  praestantissima,  sic 
datum  milii  nunc  esset  proferre  vobis  Auditores 
aliquid  ex  multis  , quae  vir  literatissimus  ligata 
ac  soluta  oratione  scripsit  elegantissime;  plus  hoc 
certe  ad  illius  praestantiam  ostendendam  valeret, 
quam  quantum  eniti  ego,  atque  efficere  dicendo 
possim.  At  si  vox  haec,  et  facultas,  quantula  tan- 
dem sit,  egregiis  aliquando  viris  honori  fuit,  ejus 
certe  laudi  inserviat  oportet,  cujus  informata  olim 
est  praeceptis  optimis,  et  institutis.  Quamobrem 
adeste  mihi  dicenti,  Auditores,  rogo  vobis  dum 
probavero,  quantopere  vir  optimus  de  literis,  ac 
praesertim  latinis  sit  meritus,  quantum  pietatis 
studium  cum  literarum  cultu  sociarit,  sic  ut  eo 
amisso  praecipuum  plane  sit  et  lycei  , et  urbis 
lumen  extinctum. 

Sapientis  nomen  si  quis  existimet  illis  dum- 
taxat tribuendum,  qui  multarum  rerum,  ac  va- 
riarum notitiam  mente  , ac  cogitatione  com- 
prehenderint,qui  investigare  ac  pervidere  possint 
rerum  ipsarum  causas,  et  naturas,  is  utrum  recte 
judicet,  haud  ego  scio.  Nam  si  vere  est  ab  Hora- 
tio scriptum  memoriaeque  proditum  recte  sape- 
re,  hoc  est  sapientiam  ipsam  scribendi  esse  et 
principium , et  fontem , enimvero  qui  bene,  hoc 


est  accommodate,  ornate,  graviter  scribendi  fa- 
cultatem sit  adeptus,  ille  censendus  omnino  est 
sapientia  instructus,  ac  munitus.  Quod  si  justam 
merentur  et  admirationem,  et  laudem,  qui  facul- 
tatem hanc  eximiam,  et  illustrem  sint  assecuti, 
quanto  potiori  jure  praeconia  sibi  nostra  vindi- 
cant, qui  latine  scribendi  laude  praestiterint?  Haec 
enim  romani  populi  propria  lingua  est,  quae  do- 
minata olim  in  foro,  et  in  rostris  subjecto  orbi, 
ac  domito  jura  explicavit,  quae  consecrata  post- 
modum  christianis  ritibus,  et  caerimoniis  tantum 
splendoris  obtinuit  ac  dignitatis,  quam  insonare 
adhuc  audimus  sacratissimi  ore  Principis  ex  va- 
ticana  illa  arce  vitae,  salutisque  praecepta  cunctis 
late  gentibus  promulgantis.  Atqui  ut  haec  lingua 
tam  nobilis,  tam  illustris  plena  majestatis,  plena 
decoris  ne  langueret,  atque  obsolesceret,  sed  vero 
in  hac  urbe  tamquam  proprio  in  solo  vigeret 
floreretque  magis  omni  ope,  et  industria,  exem- 
plo praesertim  suo  Laureanius  contendit.  Atque 
ut  a primis  ejus  studiis  ordiamur,  fatendum  illud 
est,  non  ipsum  prae  se  tulisse  ab  ineunte  aetate 
ingenium  alacre  experrectum,  quale  in  literatis 
plerisque  viris  scimus  enituisse,  sed  tamen  hujus- 
modi, in  quo  vis  omnis  et  quasi  flamma  delite- 
sceret, excutienda,  excitanda  postmodum  studio 
atque  eruditione  - doctrina  quippe  vim  promo- 

vct  insitam  - ut  cecinit  Lyricorum  princeps.  Ita- 
que praeclare  posita  in  iis  studiis  opera,  quibus 
aetas  juvenilis  informari  solet  in  Seminarium  Ro- 
manum admissus  est.  Florebant  per  id  temporis 
in  Gregoriano  Athenaeo  cum  multi  spectabiles 
scienlia  viri,  tum  inprimis  thesaurus  ille  recondi- 
tarum artium,  ac  doctrinarum  Ignatins  Rossius 
Societatis  Jesu,  atque  aevi  sui  splendor,  ac  decus. 
Quum  Laureanius  discendi  ardore  incensus  ma- 
ture sese  adplieuisset  seni  doctissimo,  is  ut  erat 
acutus,  ac  solers  dispexit  adolescentis  mentem, 
et  qnandam  quasi  scintillam  elucere  vidit  ingenii 
ad  artes  optimas,  ac  literas  potissimum  latinas, 
si  eruditio,  contentioque  accederet,  aptissimi. 
Quapropter  haesitantem,  suisque  parum  fidentem 
viribus  confirmavit,  erexit;  atque  inde  factum  est, 
ut  egregiae  spei  adolescens  tanto  viro  hortatore, 
et  vero  etiam  adjutore  propositam  palestrarn  alacri 
animo  sit  aggressus,  confectoquo  cum  laude  Plii- 
sophiae,  ac  Theologiae  curriculo  se  iterum  abdi- 
derit in  literas,  easque  non  primoribus,  ut  ajunt, 
labris  attingere,  sed  imbibere  penitus  in  animum 
induxerit.  Neque  enim  imitari  eos  voluit,  qui  levi 
quadam  imbuti  literarum,  et  la tini  sermonis  co- 
gnitione maximam  se  rem  fecisse  arbitrantur  si 
decerptis  hinc  inde  voculis,  ac  dicendi  formulis 
quoddam  quasi  tessellatum  opus  scribendo  con- 


fingant,  verum  sibi  proposuit  imitandos  Sadoletos, 
Bembos,  Maffejos,  Manutios,  aliosque  hujus  notae 
viros,  qui  suo  marte  latine  scripserunt , hoc  est 
summo  studio,  ac  labore  id  sunt  assecuti,  ut  pro- 
priam sibi  , ac  nativam  bene  loquendi  formam 
compararint. 

Praeclare  quidem  ex  more  suo  Tullius  in  li- 
bro de  Oratore  - praecepta,  loquendi  subtilior 
cognitio  Hierarum  alit , libri  confirmant , ac 
lectio  veterum  oratorum , ac  poetarum  - hinc 
fit,  ut  qui  ad  bene  dicendi  laudem  adspiret,  is 
studere  etiam  poetis  debeat,  ex  iis  enim  et  affe- 
ctuum motus,  et  rerum  forma,  et  color,  et  ora- 
tionis vis,  et  copia  atque  adeo  numerus,  concen- 
tusque potissimum  sumitur  - affinis  enim  ora- 
tori poeta , ut  idem  Tullius  scripsit  , numero 
adstrictior  paulo , in  amplificando  aequalis , ac 
poene  par , sic  ut,  qui  optima  inclaruerunt  pan- 
gendorum carminum  facultate,  iidem  nou  medio- 
cri eloquentiae  laude  plerumque  floruerint.  Quod 
ut  ostendam  exemplis  aetati  nostrae  propioribus, 
cui  non  audita  nomina  Cunichii,  Zamagnae,  Maz- 
zolarii  clarissimorum  e Societate  Jcsu  poetarum? 
Atqui  si  degustamus  horum  politissima  latina  car- 
mina aeque  orationem  splendidam,  uberem,  ner- 
vorum plenam  , ac  roboris  demiramur.  Id  quum 
probe  intelligeret  Laureanius  non  latinis  orato- 

ribus  dumtaxat  vel  historicis  dandam  sibi  operam 
censuit,  sed  vero  etiam  poetis  praesertim  comicis, 
Plauto  inquam,  cujus  sermone  locuturas  musas 
fuisse,  si  latine  loquerentur,  Varro  affirmavit, 
itemque  Terentio  cujus  fabulae  propter  linguae 
lautitiam  a Laelio  scriptae  teste  Tullio  fereban- 
tur. Tantum  porro  in  illorum  studio  profecit,  ut 
venustissimi  utriusque  auctoris  stilum  potuerit 
imitari:  quod  quidem  quantae  sit  laudis  existi- 
mare inde  licet,  quod  nemo  fere  unus  hujusmodi 
scriptionis  genus  sit  ausus  attingere.  Miror  equi- 
dem, Auditores,  quoties  lectitem  senarios  versus 
perelegantes  a Laureanio  florenti  adhuc  aetate 
compositos  in  lunercAloisii  Godardii,  ac  recitatos 
in  frequenti  Arcadum  coetu  summoque  cum 
plausu  exceptos  , adeo  scilicet  reconditam  illam 
Plauti  venustatem,  nativumque  leporem  spirant, 
ac  redolent-  Itaque  quum  jam  omnium  sermone 
celebraretur  ad  munus  poeticae  facultatis  tra- 
dendae vocatus  in  Gregoriano  primum  Athenaeo t 
postmodum  in  Lyceo  Seminarii  nostri  tanta  eum 
laude  eo  functus  est,  ut  omnes  praestantissimi  do- 
ctoris  partes  explere  sit  visus.  Quid  enim  dicam, 
ut  auditores  excitaret  suos  ad  degustandam  avi- 
dissimis sensibus,  et  quantum  possent  imitandam 
granditatem  Maronis,  Tibulli  nitorem, majestatem 


)»( 

Propertii,  Catulli  venustatem?  Utarcessitus  adelo- 
quentiae  artem  aliquot  annos  profitendam  beatis- 
sima tulliani  fluminis  copia  discipulorum  mentes 
affatim  rigandas  curaret?  Quae  porro  ad  scriben 
dum  proponebat  argumenta  ita  concinna,  atque  ac- 
commodata adolescentium  igenio  erant,  ita  dicendi 
flore  polita,  ut  recte  scribendi  exemplar  dixisses 
numeris  omnibus  absolutum  ; eo  scilicet  curas 
omnes  intendebat  suas  , ut  exquisitum  recti,  ac 
pulchri  auditoribus  suis  sensum  ingereret;  in  quo 
certe  quidem  literariae  institutionis  summa  con- 
sistit. 

Quum  probe  teneret  eximiam  Quintiliani 
sententiam  - praeceptorem  scilicet  non  officium 
tantum  in  docendo  sequi  oportere , verum  etiam 
affectum , - ingenita  sibi  suavitate  sic  devinciebat 
discipulorum  animos,  ut  quo  vellet,  facile  impel- 
leret non  artium  optimarum  magis,  quam  vitae, 
morumque  magister.  Plures  recitavit  orationes 
in  quibus  temperatum  dicendi  genus  secutus  est, 
utpote  ingenio  suo  miti,  atque  eleganti  apprime 
accommodatum  ita  tamen,  ut  pro  re,  ac  tempore 
impetus  caperet  et  ad  tnllianam  majestatem,  ac 
robur  assurgeret.  Ex  illarum  numero  mea  qui- 
dem sententia  peculiarem  illa  meretur  commen- 
dationem qua  disseruit,  quibus  studiis,  atque  arti- 
bus ad  summum  eloquentiae  principatum  Tullius 

pervenerit,*  quoti  argumenti  genus,  cum  in  ipsa 
illa  oratione  graviter  admodum,  copioseque  expli- 
casset,  amissam  a se  fuisse  aegro  quidem  animo 
tulit.  Quid  vero  de  altera  dicam,  qua  laudes  com- 
plexus est  Ignatii  Rossii,  quaque  grati  animi  per- 
solvit officium  erga  studiorum  suorum  auctorem, 
quem  parentis  in  loco  semper  habuisset?  Enimve- 
ro  in  ea  oratione  omnibus  artis  coloribus  viri  do- 
ctissimi imaginem  sic  expressit,  ut  quod  de  Vir- 
ginio Rufo  a Cornelio  Tacito  in  exequiis  diser- 
tissime laudato  Plinius  scripsit  in  Rossium  per- 
belle cadat,  nimirum  supremum  ejus  felicitati 
cumulum  accessisse  laudatorem  eloquentissi- 
mum.  Plura  ac  varia,  quae  scripsit  latina  carmina 
ingenii  sui  monumenta  praeclara  collecta  habebat 
co  consilio,  ut  in  publicum  ederet,  sed  quominus 
perficeret,  horribiles,  quibus  afllicti  sumus,  urbis 
casus  prohibuerunt;  eaque  quum  antea  Josepho 
Mezzofantio,  et  Aemiliano  Sartio,  ut  erat  mode- 
stissimus, probanda  exhibuisset,  summis  extule- 
runt laudibus  viri  doctissimi;  atque  adeo  Mezzo- 
fantius  tanta  elegantia  captus,  ac  definitus  epi- 
gramma hujusmodi  effudit  ex  tempore. 


Dicitur  haec  Gabriel  qui  scripsit , at  ipse  Catullus 
Mutato  tantum  nomine  vivit  adhuc. 

Quam  acri  vero,  ac  subacto  judicio  iidem  fuerint, 
quam  parci,  ac  temperantes  laudis,  probe  nostis 
Auditores. 

Latinarum  inscriptionum  pangendarum  ra- 
tio literatorum  torquet  adhuc,  et  fatigat  ingenia. 
Namque  et  rem  ita  aperte  explicare,  nihil  ut  ta- 
men redundet,  ita  limate,  ac  presse  dicere,  ut 
brevitas  non  pariat  obscuritatem,  ita  argumento 
quidquam  gratiae , et  leporis  adspergere,  ut  ici 
non  officiat  simplicitati,  opus  quidem  est,  quod 
ingeniosissimo  cuique  molestiam  creet,  ac  diffi- 
cultatem. Et  sane  exiguo  admodum  numero  sunt, 
qui  post  Morcellium  omnium  facile  principem  in 
hujusmodi  scribendi  genere  claruerint.  Illustrem 
recentiori  aetate  sibi  famam  pepererunt  Lanzius, 
Schiassius,  Gasperinius;  verum  qui  cum  Laurea- 
nio  in  hujus  societatem  laudis  venire  possint, 
paucos  reperias,  qui  sit  illi  anteferendus,  omni- 
no neminem.  Siquidem  ille  et  singulari  latini  ser- 
monis peritia,  et  assidua  veterum  lapidum  obser- 
vatione eam  sibi  facultatem  collegerat  perfectis- 
simam. 

Jamvero  quum  domi,  forisque  maximi  fie- 
ret, mirum  non  est,  si  renuntiatus  supremus  Ar- 
cadiae custos  munus  illud  amplissimum  , quod 
quidem  ex  literarii  coetus  legibus  certo  temporis 
spatio  definitur  plaudentibus  sociis  omnibus  ad 

obitum  usque  tenuerit.  Postea  quam  in  docendo 
viginti , et  amplius  annos  transegisset  a Grego- 
rio  XVI  alter  custos  factus  est  Bibliothecae  Va- 
ticanae, exinde  ad  officium  primi  custodis  tra- 
ductus , atque  inter  Antistites  domus  Pontili- 
calis  et  Canonicos  Vaticanos  cooptatus.  Qui  in 
profitendis  literis  summam  sibi  conciliarat  et 
admirationem  et  gloriam  eadem  cum  laude  in 
novi  muneris  curatione  versatus  est,  atque  opes 
eruditionis  nostratibus,  exterisque  liberalissime 
communicavit.  In  bibliotheca  versabatur  assi- 
due, neque  exturbari  ab  ipsa  valuit  excitato  re- 
centi tumultu  rerum,  ac  turbine,  sic  ut  praesen- 
tia ipse  sua  , ac  fama  nominis  ditissimum  illum 
thesaurum  doctrinarum,  et  artium  ab  injuria  ac 
direptione  vindicarit. 

Hactenus  de  studiis,  ac  literis  quae  quidem 
ex  me  commemorata  non  perinde  putetis  , atque 
excellens  vil  i ingenium  postulasset.  jNunc  quid  ego 
de  illius  virtutibus  eloquar  qui  ab  ineunte  aetate 
quum  sacris  se  devovisset , ad  tantae  dignitatis 
amplitudinem  omnes  suae  vitae  rationes  plane 
composuerit  ? Qui  nihil  potius  habuerit  pie- 
tate in  Deum,  ad  ejusque  gloriam  amplificandam 
curas  omnes,  ac  labores  intenderit?  Tamquam 
in  parentem  filius,  sic  erga  Genitricem  Dei  tener- 
rimo amoris  sensu  ferebatur,  deque  ejus  laudibus 
saepissime  auditoribus  suis  proponere  ad  scriben- 

dum  argumenta  solebat.  Moribus  fuit  suavissimis, 
planeque  aureis,  nihil  ut  illo  humanius,  nihil  po- 
litius, essetque  summis  perinde  atque  infimis  ap- 
prime carus.  Quodcumque  suscepisset  munus,  ejus 
partes  alacriter  obibat,  ac  religiosissime.  Ob  li- 
terarum,  et  latini  sermonis  exquisitam  intelligen- 
tiam  summo  in  pretio  ubique  habitus,  et  vero  e- 
tiam  principum  virorum  benevolentia  , cultuque 
honestatus  nunquam  efferri  visus  est,  verum  in- 
genuo quodam  suffundi  pudore,  qui  non  obes- 
set  ejus  famae,  verum  etiam  prodesset;  nihil  e- 
nim  gratius,  nihil  admirabilius,  quam  admixta 
doctrinae  modestia.  Honores  suffragio  virtutis  ul- 
tro delatos,  non  praensatione,  non  gratia  , aut 
alia  ambitionis  arte  quaesitos  obtinuit  memor 
praeclarissimae  Horatii  sententiae:  virtus  repul- 
sae nescia  sordidae  intaminatis  fulget  honori- 
bus,, hoc  est  ab  omni  ambitionis  labe  puris,  ac 
vacuis.  Spectator  calamitatum  patriae  vehemen- 
tissime commotus  est  , oculi  enim  augent  dolo- 
rem , neque  avertere  a miseriis  animum  sinunt, 
quare  factum  est,  ut  valetudinem,  qua  jam  pridem 
literariis  defatigatus  laboribus  non  satis  firma  ute- 
batur, debilitari  magis,  frangique  sanserit,  atque 
adeo  recrudescente  stomachi  vitio  adductus  in  ex- 
tremum sit  vitae  discrimen.  Quumque  ego  decum- 
bentem convenissem,  collectis  ipse,  ut  potuit,  vi- 

ribus  meeum  est  aliquamdiu  collocutus;  multa- 
que dixit  de  tantis  asperitatibus  et  rerum,  et  tem- 
porum, multa  disputavit  de  brevitate  humanae 
vitae,  de  fragilitate  humanarum  rerum;  quam  in 
iis  non  sint  curae  nostrae  deligendae,  contra  ve- 
ro in  caelestem  illam  patriam  spectandum  assi- 
due atque  enitendum ; adjecit  porro  se  ex  illo 
morbo  extinctum  iri,  nec  tamen  angi,  ac  moere- 
re,  unum  precari  a me,  ut  divinae  illum  boni- 
tati commendarem  in  qua  una  niteretur,  ac  con- 
quiesceret. Atque  haec  quum  ea  constantia  di- 
xisset, quam  parit  securitas  ex  conscientia  bene 
actae  vitae  non  multos  post  dies  omnibus  Ec- 
clesiae munitus  praesidiis  mortem  oppetiit,  si  ta- 
men fas  est  mortem  vocare,  qua  tanti  viri  mor- 
talitas magis,  quam  vita  linita  est.  Vivit  enim, 
vivetqne  semper,  ut  ejus  ex  virtute  conlidimus, 
apud  immortalem  Deum,  vivit,  vivetque  semper, 
atque  etiam  latius  in  memoria  hominum,  et  ser- 
mone versabitur,  postquam  ab  oculis  recessit. 

Nunc  vos  breviter  monendi  estis  adolescen- 
tes, qui  Lyceum  nostrum  frequentatis.  Exemplo 
tanti  viri  studete  quaeso  latinae  linguae  , quae 
vobis  ad  sapientiae  arcana  recludet  aditum,  et 
bene  loquendi  facultatem  comparate:  omnis  quip- 
pe eruditionis  supellex  tamquam  rudis  , et  in- 
formis est  nisi  expoliatur  et  illustretur  oratione. 

nisi  commendetur  majestate  dicendi , qua  re- 
mota, tcsle  Quintiliano,  muta  sunt  omnia , et 
Luce  praesenti , et  memoria  posteritatis  carent. 
Denique  propositis  animo  vestro  quotannis  sum- 
morum virorum  imaginibus  exardescite  ad  tantae 
virtutis  imitationem  , ac  nolite  committere,  ut 
abundantibus  vobis,  et  exemplis,  et  praemiis  in- 
honesto torpentes  otio  vobis  ipsi  defuisse  cum 
insigni  nota  turpitudinis  aliquando  videamini. 

XXV  .vir.mvnic.regvnd.  IV  .VIR.REI.P  VBLIGAE . CONSERVANDAE 
PRAESES  . RERVM  . GERENDARYM 

Hic  . Corneti  . Ortus  . Luca  . Antonio  . Bruschio. 

Et  . Magdalena  . Avvoltia  . A . Quibus  . Diligentissi- 
me . Ad  . Pietatem  . Virtutemq.  . Omnem  . Institu- 
tus . Est . Ab  . Ipsa  . Adolescentia  . Cum  . Studio 
Tum  . Moribus  . Maxime  . Iis  . Se  . Usque  . Probavit 
Faliscodunum  . Studiorum  . Caussa  . Missus  . Omni- 
bus . Litteris  . Eruditus  . A . Praeceptoribus  . Sane 
Doctissimis 

Disciplinarum  . Curriculo  . Confecto  . luris  . Con- 
sultus . Laureatus  . In  . Lycco  . Leoniano  . Quam 
luris  . Scientiam  . Eruditionis  . Laude  . Auctam 
Ita  .Novit  . Ut  . Eo  . Doclore  . Praestantissimi  . Adhuc 
Viri  . Gloriarentur 

Flagrantissima  . Sciendi  . Cupidine  . Elucens  . Po- 
litiorem . Humanitatem  . Excoluit  . Rem  , Rusticam 
Adamavit  . Philosophiam  . Praesertim  . Et  . Patriam 
Historiam  . Habuit  . Cognitissimam  . Mulliq.  . Illum 
Litterati  . De  . Liberalibus  . Disciplinis  . Ac  . Ve- 
terum . Studiis  . Disserentem  . Audiebant  . Admi- 
rantes  . Ab  . Eo  . Tantam  . Disputandi  . Vim  . Tan- 
tamq.  . Doctrinarum  . Cognitionem  . Comparatam 


Magnis  . Quoque  . Yiris  . Propter  . Prudentiam 
Intcgritatemq.  . Acceptissimus  . Apud  . Plurimos  . In- 
super . Cardd.  . Et  . Episcopos  . Et  . Dyn.  . Rom. 
Gratiosissimus  . Fuit 

Comitate  . Suavitate  . Modestia  . Carus  . Omnibus 
A . Pio  . VI  . Pont.  . Mas.  . Benignissimo  . Et  . Pro- 
videnlissimo  . Principe  . Inter  . Antistites  . Urba- 
nos . Designatus  . Muneris  . Dignitatem  . Reveritus 
Sententia  . Ac  . Consilio  . Ioan.  . Andreae  . Sodalis 
A . Passione  . Iesu  . Sanctissimi  . Viri  . Honorem 
Delatum  . Recusavit 

Nec  . Quae  . Subsequuta  . Exinde  . Est  . Infau- 
sta . Temporum  . Perturbatio  . A . Religiosa  . In- 
victi . Animi  . Pietate  . Et  . Singulari  . Illum  . At- 
que . Immobili  . Erga  . Principem  . Fide  . Abdu- 
cere . Vel  . Minimum  . Potuit  . Ille  . Quippe  . Re- 
versus . In  . Patriam  . Propositi  . Tenax  . Privatam 
Vitam  . Oblatis  . Praefecturis  . Et  . Magistratibus 
Antetulit 

Perduellibus  . Catholici  . Nominis  . Profligatis  . Et 
Pace  . Ubiq.  . Restituta  . Muneribus  . Munic.  . Et 
Provincialibus  . Praeclarissime  . Functus  . Virtutis 
Studio  . Sedulitate  . Officiorum  . Amorem  . Civium 
Perpetuum  . Emeritus  . Est  . Difficillimo  . Rei  . Pu- 
blicae . Tempore  . Hic  . Decus  . Hic  . Salus  . Pa- 
triae . Cuius  . Primus  . Magno  . Tritici  . Modo  . An- 
nonam . Adlevavit  . lura  . Servavit  . Maiestatem 
Ac  . Dignitatem  . Amplificavit  . Sustinuit. 

Is  . Ad  . Publicos  . Sumptus  . Praecidendos  . Mu- 
nicipii . Vectigalium  . Exactor  . Grat.  . Rem  . Agra- 
riam . Edictis  . Solutam  . Novis  . Legibus  . Refor- 
mavit . Mensam  . Mutuariorum  . Aeri  . Alieno  . Li- 
beratam . Restituit 

Altor.  . Egenorum  . Solator  . Orbitatis  . Iacenti 
Dexteram  . Porrexit  . Beneficentia  . Et  . Libcralitate 
Clarus  . Rem  . Familiarem  . Coenobii  . Virginum 
Benedictarum  . Constituit  . Corpus  . Eius  . Apud 
Eas  . Ubi  . Praeoptarat  . Quaeq.  . In  . Angustiis 
Opem  . Eius  . Expertae  . Conditum  . Est 


Yir  . Cactera  • Frugi  . Abstinens  . Nulli  . Gravis 
Religionis  . Studiosissimus  . Fuit  . Quoius  . Vitam 
Morum  . Innocentia  . Insignis  . Erga  . Municipes 
Suos  . Amor  . Singularis  . Cum  . Eximia  . Admi- 
nistratione  . Abstinentia  . Et  . Significatio  . Certa 
Constantis  . Voluntatis  . Ornarunt 

Ad  . Extremam  . Senectutem  . Mentis  . Compos 
Prospera  . Usus  . Valetudine  . Diem  . Supremam 
Adventantem  . Suffultus  . Spe  . Futurae  . Beatitatis 
Serenus  . Adspiciens  . Et  . Lugenti  . Familiae  . Fau- 
sta . Omnia  . A . Deo  . Adprecatus  . Sanctissimo 
Exitu  . Migravit . II . Kal. . Febr.  . An. . M.D.CCC.L.II. 
Quum  . Esset  . Annorum  . LXXXNII  . Mensium 
XI  . Dierum  . V . Unaq.  . Haec  . Omnium  . Vox 
In  . Funere  . Decessisse  . Parentem  . Publicum 
Instauratorem  . Avitae  . Virtutis 

Have  . Anima  . Dulcissima  . Incomparabilis 
Bene  . De  . Patria  . De  . Civibus 
De  . Re  . Publica  . Merita 
Have  . Et  . Vale  . In  . Pace 


S.  C. 


Eslratla  dall  AIbum  di  Roma,  Auuo  XIX. 


